PRIJEDLOG

Na osnovu člana 18. stav (2) Zakona o Budžetu institucija Bosne i Hercegovine i međunarodnih obaveza Bosne i Hercegovine za 2023. godinu ("Službeni glasnik BiH", broj 22/23), i člana 17. Zakona o Vijeću ministara Bosne i Hercegovine ("Službeni glasnik BiH", br. 30/03, 42/03, 81/06, 76/07, 81/07, 94/07 i 24/08), na prijedlog Agencije za državnu službu Bosne i Hercegovine, Vijeće ministara Bosne i Hercegovine, na ________ sjednici, održanoj ________________. godine, donijelo  je 

ODLUKU 
O ODOBRAVANJU DODATNOG ZAPOŠLJAVANJA U 
AGENCIJI ZA DRŽAVNU SLUŽBU BOSNE I HERCEGOVINE

Član 1. 
(Predmet Odluke) 
Ovom Odlukom Agenciji za državnu službu Bosne i Hercegovine odobrava se dodatno zapošljavanje jednog izvršioca na poziciji stručni saradnik za knjigovodstvo – knjigovođa, u Odsjeku za finansijske poslove Sektora za pravne, opšte i finansijske poslove, jednog izvršioca na poziciji dostavljač pošte – vozač, u Odsjeku za pravne poslove, zaštitu prava i opšte poslove Sektora za pravne, opšte i finansijske poslove i jednog izvršioca na poziciji savjetnik ravnateljice Agencije za državnu službu Bosne i Hercegovine.  

Član2. 
(Osiguranje sredstava) 
Novčana sredstva za prijem u radni odnos zaposlenih iz člana 1. ove Odluke u 2023. godini bit će osigurana putem prestrukturiranja iz Budžeta Agencije za državnu službu Bosne i Hercegovine predviđenog za 2023. godinu. 
Član 3. 
(Realizacija Odluke) 
Za realizaciju ove Odluke zadužuju se Ministarstvo finansija i trezora Bosne i Hercegovine i Agencija za državnu službu Bosne i Hercegovine.

Član 4. 
(Stupanje na snagu) 
Ova Odluka stupa na snagu danom donošenja i objavljuje se u "Službenom glasniku BiH". 

VM broj:_____________/__                                            			      Predsjedateljica       
______________________20__. godine        				   Vijeća ministara BiH
Sarajevo                                                   			                               Borjana Krišto

OBRAZLOŽENJE ODLUKE

O ODOBRAVANJU NOVOG ZAPOŠLJAVANJA U 
AGENCIJI ZA DRŽAVNU SLUŽBU BOSNE I HERCEGOVINE

I Pravni osnov za donošenje odluke 
Pravni osnov za donošenje odluke sadržan je u odredbi člana 18. stav (2) Zakona o Budžetu institucija Bosne i Hercegovine i međunarodnih obaveza Bosne i Hercegovine za 2023. godinu ("Službeni glasnik BiH", broj 22/23), gdje se propisuje da Vijeće ministara Bosne i Hercegovine odobrava svako zapošljavanje izvan ukupnog broja zaposlenih, posebnom odlukom kojom će se utvrditi način i izvori finansiranja. 
Pravni osnov sadržan je i u članu 17. Zakona o Vijeću ministara Bosne i Hercegovine ("Službeni glasnik BiH", br. 30/03, 42/03, 81/06, 76/07, 81/07, 94/07 i 24/08), prema kojem Vijeće ministara Bosne i Hercegovine u ostvarivanju svojih prava i dužnosti donosi odluke.

II Razlozi za donošenja odluke 

Agencija za državnu službu Bosne i Hercegovine, (u daljem tekstu: Agencija) je 2016. godine dostavila novi Prijedlog Pravilnika o unutrašnjoj organizaciji radnih mjesta  na saglasnost Vijeću ministara BiH, na koji je Vijeće ministara Bosne i Hercegovne dalo saglasnost na 154. sjednici održanoj 11.9.2018. godine. 

 U odnosu na stari Pravilnik o unutrašnjoj organizaciji, novim Pravilnikom o unutrašnjoj organizaciji Agencije, (u daljem tekstu: Pravilnik), zbog obima i složenosti poslova iz nadležnosti Agencije, povećan je broj radnih mjesta ukupno za deset, koja nisu popunjena.   

Odsjek za finansijske poslove Sektora za pravne, opšte i finansijske poslove Agencije posluje već duže vrijeme sa poteškoćama. Poslove navedenog odsjeka od državnih službenika obavlja samo jedan izvršilac tj. šef Odsjeka za finansijske poslove i referent za blagajničko poslovanje, te bi nedonošenje Odluke onemogućilo obavljanje poslova iz ovog domena, imajući u vidu znatno povećan obim poslova koji niti pravno niti faktički može obavljati samo jedan državni službenik. Također, bitno je napomenuti da je Upravni inspektor Upravnog inspektorata Ministarstva pravde donio rješenje broj: UPI10-07-12-2031/22 kojim je omogućeno institucijama da same mogu realizirati proces zapošljavanja u skladu sa odredbama Zakona o državnoj službi u institucijama Bosne i Hercegovine. Navedeno je uvećalo obim računovodstvenih poslova u Agenciji, što se sastoji od povećanja broja isplata za članove konkursnih komisija, povećanja broja javnih nabavki ali i drugih poslova. 

Agencija je u 2023. godini izvršila nabavku službenog automobila te je shodno tome neophodno da ista u redovima svojih uposlenika ima i dostavljača pošte – vozača. Također, bitno je napomenuti da je Agencija jedna od rijetkih institucija koja do sada nije imala dostavljača pošte – vozača, što je uveliko otežavalo redovne poslove ove institucije imajući u vidu specifičnost posla, te česte potrebe za brzom i urednom dostavom određenih akata. 

Pozicija savjetnika ravnateljice Agencije je pozicija koja je neophodna za popuniti zbog promjene u strukturi rukovodstva, a u cilju unapređenja kvaliteta rada i usklađivanjem sa novim kretanjima u razvoju državne službe. 

Prema postojećim podacima, procjena je da će se u narednim godinama posao Agencije uvećati, te je popunjavanje navedenih radnih mjesta od značaja za blagovremeno i efikasno obavljanje poslova iz domena Agencije. 
III Obrazloženje predloženih rješenja
Članom 1. Odluke utvrđen je predmet Odluke
Članom 2. Odluke utvrđen je način osiguranja i izvor finansijskih sredstava, i istim je decidno naznačeno da će potrebna sredstva za dodatno zapošljavanje troje novih uposlenih biti osigurana iz budžeta Agencije za državnu službu Bosne i Hercegovine za 2023. godinu. 
Članom 3. Odluke propisuje se nadležnost Ministarstvo finansija i trezora Bosne i Hercegovine  i
Agencija za državnu službu Bosne i Hercegovine za realizaciju ove Odluke. 
Član 4. Odluke se odnosi na stupanje na snagu iste. 

IV Potrebna finansijska sredstva 
Agencija će sredstva neophodna za finansiranje novozaposlenih (bruto plate i naknade troškova zaposlenih) za 2023. godinu osigurati iz budžeta Agencije za 2023. godinu, na način da će izvršiti prestrukturiranje istog, što neće biti problem s obzirom da bi se zapošljavanje realizovalo tek u mjesecu decembru tekuće godine.
Za 2024. godinu sredstva za novozaposlene su planirana u Zahtjevu za dodjelu sredstava iz Budžeta za 2024. godinu (Insrukcija broj 2) Agencije za državnu službu BiH, broj: 05-16-764-3/23 od 28.09.2023. godine, koji je podnesen Ministarstvu finansija i trezora BiH, nakon usaglašavanja sa navedenom institucijom.
Iznos potrebnih sredstava za 2024. godinu za 3 zaposlena bi iznosio: stručni saradnik za knjigovodstvo – knjigovođa na godišnjem nivou za bruto plate i naknade iznosi 25.000 KM, dostavljač pošte – vozač za bruto plate i naknade iznosi 19.000 KM i na poziciji savjetnik ravnateljice za bruto plate i naknade iznosi 65.000 KM. 
 V Opis konsultacija vođenih u procesu izrade propisa
U izradi ovog akta izvršiće se konsultacije sa Ministarstvom finansija i trezora i Uredom za zakonodavstvo Vijeća ministara BiH, te će mišljenja ove dvije institucije biti dostavljena Vijeću ministara uz prijedlog Odluke, a predmetna odluka će biti objavljena i na platformi e-konsultacije.